## Odluka o poništenju dijela Javnog natječaja broj 02/12 za davanje koncesije za obavljanje djelatnosti radija

### NN 47/2012 (25.4.2012.), Odluka o poništenju dijela Javnog natječaja broj 02/12 za davanje koncesije za obavljanje djelatnosti radija

VIJEĆE ZA ELEKTRONIČKE MEDIJE

1161

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Ljubomir Stefanović, Marija Udiljak i Olga Ramljak, članovi Vijeća, na temelju odredbe članka 70. stavka 1. Zakona o elektroničkim medijima (»Narodne novine« broj 153/09 i 84/11) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine« broj 46/10 i 113/10), po provedenom Javnom natječaju broj 02/12 za davanje koncesija za obavljanje djelatnosti pružanja medijskih usluga radija, klasa: 612-12/12-02/0003, urbroj: 567-02/01-12-02 (»Narodne novine« broj 26/12) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja broj 02/12 za davanje koncesija za obavljanje pružanja medijskih usluga radija – tablica 1. djelatnost radija – točka 1. Požeško-slavonska županija (Z-PZ).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na 10-12 sjednici održanoj 17. veljače 2012. godine donijelo je Odluku o raspisivanju Javnog natječaja broj 02/12 za davanje koncesija za obavljanje djelatnosti pružanja medijskih usluga radija. Prije raspisivanja javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge radija za području Požeško-slavonske županije.

Javni natječaj objavljen je u »Narodnim novinama« broj 26 od 29. veljače 2012. godine i u propisanom roku na javni natječaj za davanje koncesija u tablici 1. djelatnost radija pod točkom 1. Požeško-slavonska županija (Z-PZ) ponudu su dostavili ponuditelji Miroslav Kraljević d.o.o. i Oglašavanje d.o.o.

Vijeće je provelo postupak razmatranja, usporedbe i ocjene zaprimljenih ponuda sukladno odredbama o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje tehničkih, prostornih, financijskih i kadrovskih uvjeta sukladno Pravilniku o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine» broj 66/10).

U postupku razmatranja, usporedbe i ocjene zaprimljenih ponuda utvrđivano je da li ponude sadrže:

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio djela,

– vrijeme objavljivanja.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Utvrđeno je da ponude trgovačkih društva Miroslav Kraljević d.o.o. i Oglašavanje d.o.o. nisu cjelovite te da nisu prihvatljive prema uvjetima javnog natječaja.

Ponuda trgovačkog društva Miroslav Kraljević d.o.o. nepotpuna je u dijelu koji se odnosi na predloženu programsku osnovu i kadrovske uvjete za obavljanje djelatnosti pružanja medijske usluge radija. Predložena programska osnova sadrži različite podatke o kvantitativnom razmjeru između pojedinih skupina sadržaja u samom tekstu ponude te u obrascu za objavu programske osnove na internetu koji je sastavni dio ponude. U dijelu ponude koji se odnosi na kadrovske uvjete kao direktorica i glavna urednica navedena je osoba koja ima višu stručnu spremu i u radnom je odnosu od 24. studenoga 2010. godine a nisu dostavljeni dokazi da ispunjava uvjete propisane člankom 10. stavkom 1. točka a) i člankom 11. stavkom 5. Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika, odnosno da ponuditelj u radnom odnosu na neodređeno vrijeme ima glavnog urednika koji je novinar, a novinar je osoba koja je stekla potrebni visoki stručni stupanj školovanjem ili minimalno ima srednjoškolsko obrazovanje i iskustvo od najmanje 5 godina u obavljanju novinarskih poslova.

Ponuda trgovačkog društva Oglašavanje d.o.o. nepotpuna je u dijelu koji se odnosi na predloženu programsku osnovu. Naime ponuditelj nije u ponudi dostavio tablicu kvantitativnih razmjera između pojedinih skupina sadržaja kako bi se moglo procijeniti trajanje pojedine emisije te u koju skupinu sadržaja pripada. Također, iz dostavljene ponude nije jasno na koji je način ponuditelj razvrstao programe u okviru obrasca programske osnove na internetu koja je sastavni dio ponude, a koju je ponuditelj dodatno modificirao. Isto tako iz opisnog dijela programske osnove nije moguće utvrditi programsku orijentaciju.

Kako ponuditelji, trgovačka društva Miroslav Kraljević d.o.o. i Oglašavanje d.o.o., nisu iz navedenih razloga dostavili ponude prihvatljive prema uvjetima javnog natječaja utvrđeno je da nisu ispunile formalne uvjete.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Osijeku u roku od 30 dana od dana primitka odluke. Tužba se predaje ili šalje neposredno sudu u Osijeku, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/12-02/0004

Urbroj: 567-02/01-12-03

Zagreb, 17. travnja 2012.

VIJEĆE ZA ELEKTRONIČKE MEDIJE

Predsjednik Vijeća
Zdenko Ljevak, dipl. ing., v. r.

Odluka, NN 47/2012-1161